作者:張孝祥
標題:轉調二郎神・二郎神
內容:悶來無那，暗數盡、殘更不寐。念楚館香車，吳溪蘭棹，多少愁雲恨水。陣陣迴風吹雪霰，更旅雁、一聲沙際。想靜擁孤衾，頻挑寒灺，數行珠淚。凝睇。傍人笑我，終朝如醉。便錦織回鸞，素傳雙鯉，難寫衷腸密意。綠鬢點霜，玉肌消雪，兩處十分憔悴。爭忍見，舊時娟娟素月，照人千里。